CELEX: 32007D0129
Language: el
Date: 2007-02-16 00:00:00
Title: 2007/129/ΕΚ: Απόφαση της Επιτροπής, της 16ης Φεβρουαρίου 2007 , για τον προσδιορισμό των ποσοτήτων μεθυλοβρωμιδίου που επιτρέπεται να χρησιμοποιηθούν για χρήσεις κρίσιμης σημασίας στην Ελλάδα από 1ης Ιουνίου έως 31 Δεκεμβρίου 2006 , δυνάμει του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος [κοινοποιηθείσα υπό τον αριθμό Ε(2007) 448]

23.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 55/28
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 16ης Φεβρουαρίου 2007
   για τον προσδιορισμό των ποσοτήτων μεθυλοβρωμιδίου που επιτρέπεται να χρησιμοποιηθούν για χρήσεις κρίσιμης σημασίας στην Ελλάδα από 1ης Ιουνίου έως 31 Δεκεμβρίου 2006, δυνάμει του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος
   [κοινοποιηθείσα υπό τον αριθμό Ε(2007) 448]
   (Το κείμενο στην ελληνική γλώσσα είναι το μόνο αυθεντικό)
   (2007/129/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (1), και ιδίως το άρθρο 3 παράγραφος 2 σημείο ii),
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 2 σημείο i) στοιχείο δ) και το άρθρο 4 παράγραφος 2 σημείο i) στοιχείο δ) του κανονισμού (ΕΚ) αριθ. 2037/2000 απαγορεύουν την παραγωγή, την εισαγωγή και τη διάθεση στην αγορά μεθυλοβρωμιδίου, μετά τις 31 Δεκεμβρίου 2004, για οιαδήποτε χρήση, εξαιρουμένων, μεταξύ άλλων (2), των χρήσεων κρίσιμης σημασίας σύμφωνα με το άρθρο 3 παράγραφος 2 σημείο ii) και με τα κριτήρια που καθορίζονται στην απόφαση IX/6 των μερών του πρωτοκόλλου του Μόντρεαλ, καθώς και με οποιαδήποτε άλλα σχετικά κριτήρια που έχουν συμφωνηθεί από τα μέρη. Όσον αφορά τις εξαιρέσεις για χρήσεις κρίσιμης σημασίας, πρόκειται για περιορισμένες παρεκκλίσεις, προκειμένου να εξασφαλιστεί βραχυχρόνια περίοδος για την υιοθέτηση εναλλακτικών λύσεων.
            
         
               (2)
            
            
               Η απόφαση IX/6 αναφέρει ότι η χρήση του μεθυλοβρωμιδίου θα πρέπει να χαρακτηρίζεται ως «κρίσιμης σημασίας» μόνον εφόσον ο αιτών ορίζει ότι η μη διαθεσιμότητα μεθυλοβρωμιδίου για τη συγκεκριμένη αυτή χρήση θα είχε ως αποτέλεσμα σοβαρή αναστάτωση της αγοράς και ότι δεν υπάρχουν τεχνικώς και οικονομικώς εφικτές εναλλακτικές λύσεις ή υποκατάστατα για τον χρήστη, τα οποία να είναι αποδεκτά από περιβαλλοντικής πλευράς και από πλευράς υγείας και ταυτοχρόνως κατάλληλα για τις καλλιέργειες και τις περιστάσεις του χαρακτηρισμού. Πέραν τούτου, η τυχόν παραγωγή και κατανάλωση μεθυλοβρωμιδίου για χρήσεις κρίσιμης σημασίας θα πρέπει να επιτρέπονται μόνον εφόσον έχουν ληφθεί όλα τα τεχνικώς και οικονομικώς εφικτά μέτρα προκειμένου να περιοριστούν στο ελάχιστο οι κρίσιμης σημασίας χρήσεις, καθώς και οι τυχόν επακόλουθες εκπομπές μεθυλοβρωμιδίου. Οι αιτούντες θα πρέπει επίσης να καταδεικνύουν ότι καταβάλλονται κατάλληλες προσπάθειες για την αξιολόγηση, την εμπορία και την εξασφάλιση της εθνικής κανονιστικής έγκρισης εναλλακτικών λύσεων και υποκατάστατων, και ότι εκτελούνται ερευνητικά προγράμματα για την ανάπτυξη και ευρύτερη υιοθέτηση εναλλακτικών λύσεων.
            
         
               (3)
            
            
               Στις 18 Ιανουαρίου 2006, η Επιτροπή έγινε αποδέκτης αίτησης που υπέβαλε η Ελλάδα για κρίσιμης σημασίας χρήσεις μεθυλοβρωμιδίου συνολικής ποσότητας 113 081 kg, για την περίοδο από 1ης Ιανουαρίου έως 31 Δεκεμβρίου 2006.
            
         
               (4)
            
            
               Η Επιτροπή εφήρμοσε τα κριτήρια που προβλέπονται στην απόφαση IX/6 και το άρθρο 3 παράγραφος 2 σημείο ii) του κανονισμού (ΕΚ) αριθ. 2037/2000, προκειμένου να προσδιορίσει την ποσότητα μεθυλοβρωμιδίου για την οποία είναι δυνατόν να χορηγηθεί άδεια το 2006 στην Ελλάδα για χρήσεις κρίσιμης σημασίας. Διαπίστωσε ότι σε ορισμένες περιπτώσεις υπήρχαν κατάλληλες εναλλακτικές λύσεις και ότι θα μπορούσε να επιτραπεί στην Ελλάδα να χρησιμοποιήσει, το 2006, 46 771 kg μεθυλοβρωμιδίου για χρήσεις κρίσιμης σημασίας. Οι κατηγορίες χρήσεων κρίσιμης σημασίας είναι όμοιες με εκείνες που ορίζονται για την Ελλάδα στον πίνακα A της απόφασης XVII/9 που εγκρίθηκε στη δέκατη έβδομη σύνοδο των συμβαλλομένων μερών του πρωτοκόλλου του Μόντρεαλ (3).
            
         
               (5)
            
            
               Σύμφωνα με το άρθρο 3 παράγραφος 2 σημείο ii), η Επιτροπή προσδιορίζει επίσης τους χρήστες που δύνανται να επωφεληθούν από την εξαίρεση για χρήσεις κρίσιμης σημασίας. Δεδομένου ότι το άρθρο 17 παράγραφος 2 απαιτεί από τα κράτη μέλη να καθορίζουν τις ελάχιστες απαιτήσεις όσον αφορά τα προσόντα του προσωπικού που χρησιμοποιεί μεθυλοβρωμίδιο και καθώς ο υποκαπνισμός αποτελεί τη μόνη χρήση της ουσίας αυτής, η Επιτροπή προσδιόρισε ως μόνους χρήστες, που προτείνονται από το κράτος μέλος και στους οποίους επιτρέπει η Επιτροπή να χρησιμοποιούν μεθυλοβρωμίδιο για χρήσεις κρίσιμης σημασίας, τις επιχειρήσεις υποκαπνισμού. Το μεθυλοβρωμίδιο χρησιμοποιείται με ασφαλή τρόπο από ειδικευμένο προσωπικό και όχι, επί παραδείγματι, από γεωργούς και ιδιοκτήτες μύλων, που κατά κανόνα δεν διαθέτουν τα σχετικά προσόντα, αλλά στων οποίων τις ιδιοκτησίες θα χρησιμοποιηθεί. Επιπλέον, τα κράτη μέλη καθιέρωσαν διαδικασίες προσδιορισμού των επιχειρήσεων υποκαπνισμού που λειτουργούν στην επικράτειά τους και στις οποίες επιτρέπεται να χρησιμοποιούν μεθυλοβρωμίδιο για χρήσεις κρίσιμης σημασίας.
            
         
               (6)
            
            
               Σύμφωνα με το άρθρο 4 παράγραφος 2 σημείο ii), με την επιφύλαξη του άρθρου 4 παράγραφος 4, η διάθεση στην αγορά και η χρήση μεθυλοβρωμιδίου από επιχειρήσεις πλην των παραγωγών και εισαγωγέων, απαγορεύονται μετά την 31η Δεκεμβρίου 2005. Στο άρθρο 4 παράγραφος 4 προβλέπεται ότι το άρθρο 4 παράγραφος 2 δεν ισχύει για τη διάθεση στην αγορά και τη χρήση ελεγχόμενων ουσιών εφόσον χρησιμοποιούνται για να καλυφθούν οι εγκεκριμένες αιτήσεις για χρήσεις κρίσιμης σημασίας, των χρηστών που προσδιορίζονται στο άρθρο 3 παράγραφος 2
               Επομένως, επιπλέον των παραγωγών και εισαγωγέων, οι επιχειρήσεις υποκαπνισμού που έχουν καταχωρισθεί από την Επιτροπή το 2006, θα έχουν το δικαίωμα να διαθέτουν το μεθυλοβρωμίδιο στη αγορά και να το χρησιμοποιούν για χρήσεις κρίσιμης σημασίας μετά τις 31 Δεκεμβρίου 2005. Κατά γενικό κανόνα, οι επιχειρήσεις υποκαπνισμού απευθύνονται σε έναν εισαγωγέα τόσο για την εισαγωγή όσο και για την προμήθεια μεθυλοβρωμιδίου.
            
         
               (7)
            
            
               Οι επιχειρήσεις υποκαπνισμού που έχουν καταχωρισθεί από την Επιτροπή το 2005 για χρήσεις κρίσιμης σημασίας θα έχουν το δικαίωμα να μεταφέρουν στο έτος 2006 κάθε υπολειμματική ποσότητα μεθυλοβρωμιδίου που δεν χρησιμοποιήθηκε το 2005 (καλούμενη «απόθεμα»). Η Ευρωπαϊκή Επιτροπή έχει θεσπίσει διαδικασίες για τη χορήγηση αδείας, οι οποίες επιτρέπουν την αφαίρεση των εν λόγω αποθεμάτων μεθυλοβρωμιδίου, προτού εισαχθούν ή παραχθούν πρόσθετες ποσότητες μεθυλοβρωμιδίου προκειμένου να καλυφθούν οι εγκεκριμένες αιτήσεις για χρήσεις κρίσιμης σημασίας το 2006. Η απόφαση IX/6 αναφέρει ότι η παραγωγή και κατανάλωση μεθυλοβρωμιδίου για χρήσεις κρίσιμης σημασίας πρέπει να επιτρέπεται μόνον εφόσον δεν υπάρχουν διαθέσιμα αποθέματα αποθηκευμένου ή ανακυκλωμένου μεθυλοβρωμιδίου. Το άρθρο 3 παράγραφος 2 σημείο ii) ορίζει ότι η παραγωγή και εισαγωγή μεθυλοβρωμιδίου επιτρέπεται μόνον εφόσον κανένα συμβαλλόμενο μέρος του πρωτοκόλλου δεν μπορεί να προμηθεύσει μεθυλοβρωμίδιο προερχόμενο από ανακύκλωση ή ποιοτική αποκατάσταση. Σύμφωνα με την απόφαση IX/6, το άρθρο 3 παράγραφος 2 σημείο ii) και τα στοιχεία που διαβιβάστηκαν στην Επιτροπή από την Ελλάδα, δεν διατίθενται στη χώρα αυτή αποθέματα μεθυλοβρωμιδίου για χρήσεις κρίσιμης σημασίας.
            
         
               (8)
            
            
               Με την απόφαση 2006/350/ΕΚ της Επιτροπής (4), η Επιτροπή ενέκρινε ποσότητα 1 607 587 kg μεθυλοβρωμιδίου για χρήσεις κρίσιμης σημασίας σε οκτώ κράτη μέλη, για τη χρονική περίοδο από 1ης Ιανουαρίου έως 31 Δεκεμβρίου 2006, με βάση τις αιτήσεις που είχε λάβει από τα συγκεκριμένα κράτη μέλη τον Ιούλιο του 2005. Στην ποσότητα μεθυλοβρωμιδίου που εγκρίνεται με την παρούσα απόφαση για την Ελλάδα, λαμβάνεται υπόψη η ποσότητα που είναι αναγκαία για να καλυφθούν οι κρίσιμης σημασίας χρήσεις για την περίοδο από 1ης Ιουνίου έως 31 Δεκεμβρίου 2006.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 του κανονισμού (ΕΚ) αριθ. 2037/2000,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συνολική ποσότητα μεθυλοβρωμιδίου για χρήσεις κρίσιμης σημασίας που επιτρέπεται να χρησιμοποιηθεί από 1ης Ιουνίου έως 31 Δεκεμβρίου 2006 στην Ελλάδα είναι 46 771 kg για τις συγκεκριμένες ποσότητες και κατηγορίες χρήσης που περιγράφονται στο παράρτημα 1.
   Άρθρο 2
   Τα αποθέματα, τα οποία η Ελλάδα δηλώνει ως διαθέσιμα για χρήσεις κρίσιμης σημασίας μετά την 1η Ιουνίου 2006, πρέπει να αφαιρούνται από την ποσότητα που δύναται να εισαχθεί ή να παραχθεί στο συγκεκριμένο κράτος μέλος για να καλύψει τις χρήσεις κρίσιμης σημασίας.
   Άρθρο 3
   Η παρούσα απόφαση εφαρμόζεται από 1ης Ιουνίου 2006 και παύει να ισχύει στις 31 Δεκεμβρίου 2006.
   Άρθρο 4
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 16 Φεβρουαρίου 2007.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 244 της 29.9.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 του Συμβουλίου (ΕΕ L 363 της 20.12.2006, σ. 1).
   
      (2)  Άλλες χρήσεις είναι η χρήση στην υγειονομική απομόνωση και στην προετοιμασία αποστολής φορτίου, η χρήση ως πρώτη ύλη και η χρήση σε εργαστηριακές και αναλυτικές εφαρμογές.
   
      (3)  UNEP/OzL.Pro.17/11. Έκθεση της δέκατης έβδομης συνόδου των μερών του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, η οποία συνήλθε στις 12-16 Δεκεμβρίου 2005 στο Ντακάρ, Σενεγάλη. www.unep.org/ozone/Meeting_Documents/mop/index.asp
   
      (4)  ΕΕ L 130 της 18.5.2006, σ. 29.
   
      ΠΑΡΑΡΤΗΜΑ
      Ελληνική Δημοκρατία
      
                  Κατηγορίες επιτρεπόμενων χρήσεων κρίσιμης σημασίας
               
               
                  Kg
               
            
                  Αποξηραμένα φρούτα (σταφίδες και σύκα)
               
               
                  1 347
               
            
                  Αλευρόμυλοι και επιχειρήσεις μεταποίησης τροφίμων
               
               
                  8 000
               
            
                  Ρύζι και όσπρια
               
               
                  924
               
            
                  Τομάτες και αγγούρια (καλλιέργεια υπό κάλυψη)
               
               
                  36 500
               
            
                  Σύνολο
               
               
                  46 771
               
            Διαθέσιμα αποθέματα μεθυλοβρωμιδίου για χρήσεις κρίσιμης σημασίας στο κράτος μέλος: 0 kg.